b'\n_START_ARTICLE_\nPieniannoksinen naltreksoni\n_START_PARAGRAPH_\nPieniannoksinen naltreksoni (low dose naltrexone eli LDN) on hoito, jossa immunimodulaattorina toimivaa naltreksonia k\xc3\xa4ytet\xc3\xa4\xc3\xa4n \xc3\xa4\xc3\xa4rimm\xc3\xa4isen pienen\xc3\xa4 annoksena virallisen k\xc3\xa4ytt\xc3\xb6aiheensa ulkopuolella. Vaikuttavan ainesosan annos on LDN-k\xc3\xa4yt\xc3\xb6ss\xc3\xa4 vain noin yksi kymmenesosa normaaliannoksesta tai viel\xc3\xa4kin v\xc3\xa4hemm\xc3\xa4n, mink\xc3\xa4 vuoksi LDN-hoidolla ei ole havaittu olevan sivuvaikutuksia mahdollisten ohimenevien aloitusoireiden j\xc3\xa4lkeen. LDN-hoito kehitettiin 1980-luvulla alun perin HIV-infektion ja MS-taudin hoitoon professori Bernard Biharin toimesta. My\xc3\xb6hemmin sill\xc3\xa4 alettin hoitaa my\xc3\xb6s muun muassa systeemist\xc3\xa4 Lupus Erythematosusta eli SLE-tautia, \xc3\xa4rtyneen paksusuolen oireyhtym\xc3\xa4\xc3\xa4, kroonista v\xc3\xa4symysoireyhtym\xc3\xa4\xc3\xa4, fibromyalgiaa sek\xc3\xa4 muita neurodegeneratiivisia ja autoimmuunisairauksia sek\xc3\xa4 jopa sy\xc3\xb6p\xc3\xa4\xc3\xa4. Vuonna 2007 ilmestyneen tutkimuksen mukaan Crohnin tauti menisi remissioon eli oireettomaan tilaan jopa kolmanneksella NLD-hoitoa saaneista potilaista. Viime vuosina LDN-hoidon suosio on kasvanut voimakkaasti, siit\xc3\xa4 on julkaistu yh\xc3\xa4 enemm\xc3\xa4n tutkimuksia l\xc3\xa4\xc3\xa4ketieteellisiss\xc3\xa4 julkaisuissa sek\xc3\xa4 j\xc3\xa4rjestetty konferensseja vuosittain.\n_START_SECTION_\nVaikutusmekanismi\n_START_PARAGRAPH_\nVaikkakin hoito luokitellaan kokeelliseksi, sille on tieteelliset perusteet. Hoito pohjautuu teoriaan, jonka mukaan ko. sairauksissa elimist\xc3\xb6 tuottaa liian v\xc3\xa4h\xc3\xa4n tiettyj\xc3\xa4 opioidipeptidej\xc3\xa4, joilla on t\xc3\xa4rke\xc3\xa4 rooli immuunij\xc3\xa4rjestelm\xc3\xa4n toiminnassa. Naltreksoni on opioidiantagonisti, jota on k\xc3\xa4ytetty p\xc3\xa4ihdevieroituksessa vuosikymmenten ajan. Se salpaa elimist\xc3\xb6n opioidireseptoreita ja sit\xc3\xa4 k\xc3\xa4ytet\xc3\xa4\xc3\xa4n yleens\xc3\xa4 v\xc3\xa4hint\xc3\xa4\xc3\xa4n 50 mg p\xc3\xa4iv\xc3\xa4annoksella._NEWLINE_LDN-hoidossa annostus on kuitenkin vain 3-5 mg p\xc3\xa4iv\xc3\xa4ss\xc3\xa4, jolloin opioidireseptorit salpautuvat vain lyhyeksi aikaa ja t\xc3\xa4m\xc3\xa4 ilmeisesti stimuloi kehoa eritt\xc3\xa4m\xc3\xa4\xc3\xa4n enemm\xc3\xa4n betaendorfiinia ja enkefaliineja, joiden on osoitettu mm. lis\xc3\xa4\xc3\xa4v\xc3\xa4n luonnollisten tappajasolujen m\xc3\xa4\xc3\xa4r\xc3\xa4\xc3\xa4. Lis\xc3\xa4ksi naltreksoni salpaa toll-like-reseptori-4:\xc3\xa4\xc3\xa4 (TLR-4), jolla on t\xc3\xa4rke\xc3\xa4 rooli tulehdusreaktiossa. LDN:n on esitetty v\xc3\xa4hent\xc3\xa4v\xc3\xa4n oligodendrosyyttien apoptoosia v\xc3\xa4hent\xc3\xa4m\xc3\xa4ll\xc3\xa4 peroksinitriitin tuotantoa, mik\xc3\xa4 puolestaan est\xc3\xa4\xc3\xa4 glutamaatin neurotoksisuutta. Peroksinitriitti on yhdistetty mm. MS-tautiin ja krooniseen v\xc3\xa4symysoireyhtym\xc3\xa4\xc3\xa4n._NEWLINE_Endorfiiniteoriasta ja pienten naltreksoniannosten vaikutuksista koe-el\xc3\xa4imiin on varsin paljon tutkimusn\xc3\xa4ytt\xc3\xb6\xc3\xa4kin, mutta itse LDN:n tutkimus on vasta alkamassa. Vuoden 2007 alkupuolella julkaistiin lupaava tutkimus LDN:n k\xc3\xa4yt\xc3\xb6st\xc3\xa4 Crohnin taudin hoidossa. Per\xc3\xa4ti 89\xc2\xa0% tutkimuksen potilaista hy\xc3\xb6tyi l\xc3\xa4\xc3\xa4kkeest\xc3\xa4. Hyvin samanlaisia tuloksia saatiin vuonna 2011 julkaistussa kaksoissokkoistetussa jatkotutkimuksessa: 88\xc2\xa0% hy\xc3\xb6tyi hoidosta (40\xc2\xa0% lumeryhm\xc3\xa4ss\xc3\xa4) ja 33\xc2\xa0% p\xc3\xa4\xc3\xa4si remissioon (8\xc2\xa0% lumeryhm\xc3\xa4ss\xc3\xa4)._NEWLINE_LDN:n k\xc3\xa4yt\xc3\xb6st\xc3\xa4 on julkaistu tutkimuksia my\xc3\xb6s mm. fibromyalgiassa, sklerodermassa ja HIV-infektiossa.  Kaksoissokkoistettu jatkotutkimus LDN:st\xc3\xa4 fibromyalgiassa on valmistunut, mutta sen tuloksia ei ole viel\xc3\xa4 julkaistu._NEWLINE_LDN:\xc3\xa4\xc3\xa4 pidet\xc3\xa4\xc3\xa4n usein immunostimulanttina, joten sen k\xc3\xa4ytt\xc3\xb6 autoimmuunisairauksissa voi vaikuttaa nurinkuriselta, jopa vaaralliselta. Takana on kuitenkin rationaalinen teoria, jonka mukaan autoimmuunisairauksissa kyse ei olekaan immuunij\xc3\xa4rjestelm\xc3\xa4n liikatoiminnasta kuten aiemmin oletettiin, vaan enemm\xc3\xa4nkin vajaatoiminnasta, joka sekoittaa immuunij\xc3\xa4rjestelm\xc3\xa4n toimintaa. T\xc3\xa4m\xc3\xa4 teoria on saamassa jalansijaa tieteellisess\xc3\xa4 yhteis\xc3\xb6ss\xc3\xa4 ja sit\xc3\xa4 tukee my\xc3\xb6s LDN:n soveltuvuus kyseisten sairauksien hoitoon._NEWLINE_Immunoterapian k\xc3\xa4ytt\xc3\xb6 sy\xc3\xb6p\xc3\xa4hoidoissa ei ole sen sijaan mit\xc3\xa4\xc3\xa4n uutta. Elimist\xc3\xb6n puolustusmekanismeja on hy\xc3\xb6dynnetty jo ainakin 1800-luvulta asti, jolloin l\xc3\xa4\xc3\xa4k\xc3\xa4ri William Coley sai hyvi\xc3\xa4 tuloksia sy\xc3\xb6v\xc3\xa4n hoidossa immuunij\xc3\xa4rjestelm\xc3\xa4\xc3\xa4 stimuloivilla bakteeritoksiineilla (Coleyn toksiinit), joista on kirjoitettu viel\xc3\xa4 2000-luvullakin. Er\xc3\xa4s muutamia vuosia sitten julkaistu tapausselostus kuvaa, miten pitk\xc3\xa4lle edennytt\xc3\xa4 haimasy\xc3\xb6p\xc3\xa4\xc3\xa4 sairastavan potilaan tila saatiin vakaaksi LDN:n avulla. Useita vuosia "kuolemantuomion" j\xc3\xa4lkeen potilas on edelleen ty\xc3\xb6kykyinen ja voi hyvin. LDN:\xc3\xa4\xc3\xa4 tutkitaan my\xc3\xb6s esimerkiksi munasarjasy\xc3\xb6v\xc3\xa4ss\xc3\xa4 ja p\xc3\xa4\xc3\xa4n ja kaulan sy\xc3\xb6v\xc3\xa4ss\xc3\xa4.\n_START_SECTION_\nHoito k\xc3\xa4yt\xc3\xa4nn\xc3\xb6ss\xc3\xa4\n_START_PARAGRAPH_\nLDN-hoito soveltuu l\xc3\xa4hes kaikille potilaille. Sill\xc3\xa4 ei ole yhteisvaikutuksia muiden l\xc3\xa4\xc3\xa4kkeiden kanssa, lukuun ottamatta narkoottisia kipul\xc3\xa4\xc3\xa4kkeit\xc3\xa4, joiden kanssa sit\xc3\xa4 ei voi k\xc3\xa4ytt\xc3\xa4\xc3\xa4. My\xc3\xb6sk\xc3\xa4\xc3\xa4n yht\xc3\xa4aikaista k\xc3\xa4ytt\xc3\xb6\xc3\xa4 immunosuppressanttien kanssa ei suositella. Alkoholia voi k\xc3\xa4ytt\xc3\xa4\xc3\xa4 kohtuudella. Hoitoannos on yleens\xc3\xa4 4,5 mg, vaikeaa MS-tautia sairastavilla usein 3,0 mg. Pienempi\xc3\xa4 ja suurempiakin annoksia k\xc3\xa4ytet\xc3\xa4\xc3\xa4n, mutta esimerkiksi potilaan painolla ei n\xc3\xa4yt\xc3\xa4 olevan juurikaan merkityst\xc3\xa4. L\xc3\xa4\xc3\xa4ke otetaan usein iltayhdeks\xc3\xa4n ja aamukolmen v\xc3\xa4liss\xc3\xa4, tarkoituksena kohdistaa vaikutus ajankohtaan, jolloin elimist\xc3\xb6 tuottaa suurimman osan omista endorfiineistaan, eli 02-04 v\xc3\xa4lisen\xc3\xa4 aikana. Joidenkin l\xc3\xa4\xc3\xa4k\xc3\xa4reiden mielest\xc3\xa4 ajankohdalla ei kuitenkaan ole v\xc3\xa4li\xc3\xa4._NEWLINE_Naltreksonin normaaliannoksella on runsaasti sivuvaikutuksia, sill\xc3\xa4 se salpaa kehon luontaisen endorfiinitoiminnan l\xc3\xa4hes kokonaan. Lis\xc3\xa4ksi suuret annokset voivat olla haitallisia maksalle. LDN:ss\xc3\xa4 n\xc3\xa4it\xc3\xa4 ongelmia ei ole, sill\xc3\xa4 opioidireseptorit salpautuvat vain lyhyeksi aikaa, eiv\xc3\xa4tk\xc3\xa4 pienet annokset juuri koskaan aiheuta ongelmia maksan toiminnassa. Hoidon sivuvaikutukset ovat yleens\xc3\xa4 eritt\xc3\xa4in v\xc3\xa4h\xc3\xa4isi\xc3\xa4. Fibromyalgiassa ja Crohnin taudissa tehdyiss\xc3\xa4 tutkimuksissa naltreksonilla oli v\xc3\xa4hemm\xc3\xa4n sivuvaikutuksia kuin lumel\xc3\xa4\xc3\xa4kkeell\xc3\xa4. Hoidon alkuvaiheessa saattaa esiinty\xc3\xa4 muutaman p\xc3\xa4iv\xc3\xa4n ajan univaikeuksia ja pahoinvointia, harvemmin vatsavaivoja. MS-taudin aiheuttama lihasj\xc3\xa4ykkyys ja -spasmit voivat v\xc3\xa4liaikaisesti pahentua.\n_START_SECTION_\nLDN Suomessa\n_START_PARAGRAPH_\nSuomessa naltreksonia on saatavilla 50 mg tabletteina merkill\xc3\xa4 ReVia. T\xc3\xa4m\xc3\xa4 p\xc3\xa4ihdevieroitukseen tarkoitettu annostus on liian suuri LDN-hoitoon, mutta Yliopiston apteekit ja monet muut apteekit voivat l\xc3\xa4\xc3\xa4k\xc3\xa4rin m\xc3\xa4\xc3\xa4r\xc3\xa4yksell\xc3\xa4 valmistaa LDN:\xc3\xa4\xc3\xa4 muihinkin annoskokoihin. Koska naltreksonin patentti ei en\xc3\xa4\xc3\xa4 ole voimassa ja koska LDN:ss\xc3\xa4 k\xc3\xa4ytetty annostus on niin pieni, on hoidon hinta varsin edullinen, vain noin 20-25 euroa kuussa. Kuka tahansa l\xc3\xa4\xc3\xa4k\xc3\xa4ri voi kirjoittaa LDN-reseptin. Suomessa LDN:\xc3\xa4\xc3\xa4 on t\xc3\xa4h\xc3\xa4n menness\xc3\xa4 k\xc3\xa4ytt\xc3\xa4nyt muutama l\xc3\xa4\xc3\xa4k\xc3\xa4ri l\xc3\xa4hinn\xc3\xa4 MS-taudin ja kroonisen v\xc3\xa4symysoireyhtym\xc3\xa4n (CFS) hoidossa.'